TKN พุ่งแรงเกือบ 7% โบรกฯมองกำไรปีนี้แตะ 350 ลบ.แนวโน้มโตต่อเนื่อง
TKN พุ่งแรงเกือบ 7% บล.ทรีนิตี้มองกำไรปีนี้แตะ 350 ลบ.ปี 59-61 แนวโน้มกำไรโตต่อเนื่อง โดย ณ เวลา 14.42 น.ราคาอยู่ที่ 6.15 บาท เพิ่มขึ้น 0.40 บาท หรือ 6.96% สูงสุดที่ 6.20 บาท ต่ำสุดที่ 5.60 บาท มูลค่าซื้อขายที่ 1.46 พันล้านบาท
4 ธ.ค. 2558

ผู้สื่อข่าวรายงานว่า ราคาหุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ณ เวลา 14.42 น.ราคาอยู่ที่ 6.15บาท เพิ่มขึ้น 0.40บาท หรือ 6.96% สูงสุดที่ 6.20บาท ต่ำสุดที่ 5.60บาท มูลค่าซื้อขายที่ 1.46 พันล้านบาท ขณะที่ดัชนีตลาดหุ้นไทยโดยรวมลบ 0.40%
นาย อิทธิพันธ์ พีระเดชาพันธ์ ประธานเจ้าหน้าที่บริหาร TKN เปิดเผยว่า เงินที่ได้จากการระดมทุนในครั้งนี้จะเก็บไว้ใช้เป็นเงินทุนหมุนเวียน และซื้อเครื่องจักรในโรงงานแห่งใหม่ และเชื่อว่า 2 ปีถัดไปจะช่วยทำให้อัตรากำไรขั้นต้นเพิ่ม 2-3% จากปัจจุบันที่ 35-38% นอกจากนี้ผู้บริหารได้ตั้งเป้ารายได้เพิ่ม 10% yoy ในปี 2559 หลังจากประเมินภาพรวมการบริโภคสาหร่ายมีแนวโน้มดีขึ้น ประกอบกับแผนการขยายช่องทางจำหน่ายไปต่างประเทศเช่น อินโนนีเซีย เวียดนาม และ ลาว
นักวิเคราะห์บล.ทรีนิตี้ จำกัด กล่าวว่า ฝ่ายวิจัยประเมินว่าในช่วงปี 2558-2561 กำไรของเถ้าแก่น้อยฯ ยังเติบโตสูง โดยคาดกำไรสุทธิในช่วง 4 ปีข้างหน้าจะเติบโตเฉลี่ยราวปีละ 17% และสำหรับปี 2558-2559 คาดกำไรสุทธิไว้ที่ 367 ล้านบาท และ 441 ล้านบาท ตามลำดับ โดยมีปัจจัยหนุนจากการก่อสร้างโรงงานใหม่ที่โรจนะ ซึ่งจะเพิ่มกำลังการผลิตจากเดิมมากกว่าเท่าตัวเพื่อรองรับการขยายตลาดในต่างประเทศ และการปรับปรุงโรงงานเดิมให้มีประสิทธิภาพดีขึ้นจะส่งผลให้ค่าใช้จ่ายในการผลิตต่อหน่วยลดลง ในภาพรวมเราจึงมองยอดขายและอัตรากำไรขั้นต้นของบริษัทฯ จะมีแนวโน้มที่ดีขึ้นอย่างต่อเนื่อง
ขณะที่ด้านบรรยากาศการเข้าซื้อขายในตลาดหลักทรัพย์เป็นวันแรกวานนี้ (3 ธ.ค.) ของเถ้าแก่น้อยฯ ราคาเปิดการซื้อขายที่ 5.15 บาท สูงกว่าราคาจองซื้อหุ้นไอพีโอ ที่ 4 บาทต่อหุ้น ปรับตัวเพิ่มขึ้น 28.75% ระหว่างวัน ปรับตัวแตะระดับสูงสุดที่ 5.75 บาท และปิดการซื้อขายที่ 5.75 บาท เพิ่มขึ้น 1.75 บาท หรือ 43.75% มูลค่าการซื้อขาย 3,829.50ล้านบาท ทั้งนี้ บริษัท เถ้าแก่น้อย ฟู๊ดแอนด์มาร์เก็ตติ้ง เสนอขายหุ้นไอพีโอทั้งสิ้น 360 ล้านหุ้น ราคาพาร์ 0.25 บาท และกำหนดราคาไอพีโอ ที่ 4.00 บาท ทั้งนี้ในการเข้าระดมทุนบริษัทได้รับเงินระดมทุน 1,440 ล้านบาท